Source: https://www.atc.sk/2015/10/usmernenie-k-zahrnutiu-inventarizacnych-prebytkov-do-zakladu-dane-z-prijmov-podla-zakona-c-595-2003-z-z-o-dani-z-prijmov-v-zneni-neskorsich-predpisov-od-01-01-2015/
Timestamp: 2020-02-25 18:19:51+00:00

Document:
Usmernenie k zahrnutiu inventarizačných prebytkov do základu dane z príjmov podľa zákona č. 595/2003 Z. z. o dani z príjmov v znení neskorších predpisov od 01. 01. 2015 - ATC
Z dôvodu zabezpečenia jednotného postupu pri uplatňovaní zákona č. 595/2003 Z. z. o dani z príjmov v znení neskorších predpisov (ďalej len „ZDP“) odbor daňovej metodiky vydáva k zahrnutiu inventarizačných prebytkov do základu dane z príjmov nasledovné usmernenie.
S účinnosťou od 01. 01. 2015 sa v súlade so znením § 17 ods. 3 písm. j) ZDP nezahrnie do základu dane z príjmov inventarizačný prebytok odpisovaného hmotného majetku a nehmotného majetku zistený pri inventarizácii v zdaňovacom období, v ktorom bolo o ňom účtované vo výnosoch podľa osobitného predpisu; tento prebytok sa zahrnie do základu dane počas doby odpisovania tohto majetku podľa § 26 ZDP a vo výške odpisu podľa § 27 ZDP. Osobitným predpisom je zákon č. 431/2002 Z. z. o účtovníctve v znení neskorších predpisov (ďalej len „zákon o účtovníctve“). Zároveň je z ustanovenia § 23 ods. 2 ZDP vypustené, že z odpisovania sú vylúčené inventarizačné prebytky hmotného a nehmotného majetku zistené pri inventarizácii.
1. Inventarizačný prebytok – odpisovaný majetok
a) Daňovník (fyzická osoba) účtujúci v sústave jednoduchého účtovníctva
Fyzická osoba s príjmami podľa § 6 ZDP, ktorá účtuje v sústave jednoduchého účtovníctva, postupuje v súlade so znením Opatrenia SR č. MF/27076/2007-74, ktorým sa ustanovujú podrobnosti o postupoch účtovania a podrobnosti o usporiadaní, označovaní a obsahovom vymedzení položiek účtovnej závierky pre účtovné jednotky účtujúce v sústave jednoduchého účtovníctva, ktoré podnikajú alebo vykonávajú inú samostatnú zárobkovú činnosť, ak preukazujú svoje výdavky vynaložené na dosiahnutie, zabezpečenie a udržanie príjmov na účely zistenia základu dane z príjmov v znení neskorších predpisov (ďalej len „postupy JÚ“). Podľa § 6 ods. 4 postupov JÚ v knihách dlhodobého majetku sa účtuje aj dlhodobý nehmotný majetok a dlhodobý hmotný majetok novozistený pri inventarizácii a v účtovníctve doteraz nezachytený, ktorý sa v súlade so znením § 25 ods. 1 písm. d) zákona o účtovníctve ocení reprodukčnou obstarávacou cenou.
Ak bude fyzická osoba odpisovať novozistený majetok pri inventarizácii podľa § 26 ZDP rovnomerným spôsobom podľa § 27 ZDP, bude postupovať podľa znenia uvedeného v § 17 ods. 3 písm. j) ZDP, tzn. zníži základ dane z príjmov o odpisy a súčasne zvýši základ dane o nepeňažný príjem (novozistený majetok ocenený reprodukčnou obstarávacou cenou) vo výške uplatneného odpisu. Uvedený postup je daňovo neutrálny rovnako ako u daňovníka, ktorý účtuje v sústave podvojného účtovníctva.
Z účtovného hľadiska pri zistenom inventarizačnom prebytku odpisovaného majetku v účtovnom období 2015, sa pri uzavretí účtovných kníh v peňažnom denníku zaúčtujú uzávierkové účtovné operácie tak, že sa zvýšia výdavky zahrnované do základu dane z príjmov o sumu daňových odpisov podľa § 27 ZDP a v nadväznosti na ustanovenie § 17 ods. 3 písm. j) ZDP sa zvýšia príjmy zahrnované do základu dane z príjmov o nepeňažný príjem vo výške odpisu podľa § 27 ZDP.
Je možné tiež akceptovať situáciu, ak daňovník s príjmami podľa § 6 ZDP zabezpečí neutrálny vplyv na základ dane z príjmov tak, že nezvýši výdavky zahrnované do základu dane z príjmov o sumu daňových odpisov podľa § 27 ZDP a súčasne nezvýši ani príjmy zahrnované do základu dane z príjmov o nepeňažný príjem vo výške odpisu podľa § 27 ZDP.
b) Daňovník účtujúci v sústave podvojného účtovníctva
V súlade s § 21 ods. 2 Opatrenia MF SR č. 23054/2002-92, ktorým sa ustanovujú podrobnosti o postupoch účtovania a rámcovej účtovej osnove pre podnikateľov účtujúcich v sústave podvojného účtovníctva v znení neskorších predpisov (ďalej len „postupy PÚ“) sa dlhodobý nehmotný majetok a dlhodobý hmotný majetok novo zistený pri inventarizácii a v účtovníctve doteraz nezachytený, ocenený reprodukčnou obstarávacou cenou, účtuje na príslušný majetkový účet so súvzťažným zápisom na účet 384 – Výnosy budúcich období a tieto sa rozpúšťajú do výnosov vo vecnej a časovej súvislosti so zaúčtovaním odpisov.
S účinnosťou od 01. 01. 2015 je inventarizačný prebytok odpisovaného hmotného majetku a nehmotného majetku odpisovaným majetkom aj na účely ZDP. Inventarizačný prebytok sa zahrnie do základu dane:
– ak ide o hmotný majetok – počas doby odpisovania stanovenej pre príslušnú odpisovú skupinu, do ktorej je zaradený hmotný majetok, vo výške rovnomerného odpisu podľa § 27 ZDP,
– ak ide o nehmotný majetok – počas doby odpisovania stanovenej účtovným odpisovým plánom vo výške účtovného odpisu.
2. Inventarizačný prebytok – neodpisovaný majetok
Podľa postupov JÚ majetok novozistený pri inventarizácii sa zaeviduje v účtovnej evidencii v pomocných knihách zložiek majetku a záväzkov. V súlade so znením § 25 ods. 1 písm. d) zákona o účtovníctve sa ocení reprodukčnou obstarávacou cenou. Ak by išlo o majetok, ktorý sa neodpisuje, pri uzavretí účtovných kníh v peňažnom denníku sa nebudú v tejto súvislosti účtovať uzávierkové účtovné operácie a nebude sa upravovať základ dane z príjmov. Príjmy zahrnované do základu dane z príjmov by sa zvýšili až v prípade predaja takéhoto majetku.
Podľa § 11 ods. 4 postupov PÚ sa prebytok neodpisovaného dlhodobého majetku účtuje na ťarchu účtu majetku a v prospech účtu 648 – Ostatné výnosy z hospodárskej činnosti.
Základ dane daňovník vyčísli podľa § 17 ods. 1 písm. b) ZDP v súlade s účtovníctvom, z čoho vyplýva, že celý zaúčtovaný výnos vstupuje do základu dane v zdaňovacom období, v ktorom daňovník o inventarizačnom prebytku neodpisovaného majetku účtoval.
3. Inventarizačné prebytky zistené a zaúčtované do 31. 12. 2014
Ak daňovník zistil a zaúčtoval inventarizačné prebytky do 31. 12. 2014, bude aj po 01. 01. 2015 postupovať podľa ustanovení ZDP platného do 31. 12. 2014, to znamená, že inventarizačné prebytky budú vylúčené z odpisovania. Ustanovenie § 17 ods. 3 písm. j) bolo do ZDP doplnené s účinnosťou od 01. 01. 2015 a vzhľadom na jeho znenie sa uplatní v prípade inventarizačného prebytku odpisovaného hmotného majetku a nehmotného majetku zisteného a zaúčtovaného vo výnosoch počnúc 01. 01. 2015.
Poznámka: Postup uvedený v bodoch 1 písm. a), 2 písm. a) a 3 sa primerane použije aj pri inventarizačnom prebytku zistenom u daňovníka s príjmami podľa § 6 ZDP, ktorý vedie daňovú evidenciu podľa § 6 ods. 11 ZDP.
https://www.atc.sk/2015/10/usmernenie-k-zahrnutiu-inventarizacnych-prebytkov-do-zakladu-dane-z-prijmov-podla-zakona-c-595-2003-z-z-o-dani-z-prijmov-v-zneni-neskorsich-predpisov-od-01-01-2015/
4 mája, 2015, 5:22 pm Dane z príjmov
16 marca, 2015, 12:36 pm Dane z príjmov

References: § 17
 § 26
 § 27
 § 23
 § 6
 § 6
 § 25
 § 26
 § 27
 § 17
 § 27
 § 17
 § 27
 § 6
 § 27
 § 27
 § 21
 § 27
 § 25
 § 11
 § 17
 § 17
 § 6
 § 6